《送毕公叔使河北》
宋代·孔武仲

东观久寂寥，君王念多士。
鸾凤望青云，联翩羽翰起。
英英毕公叔，声价动天子。
剧谈时利害，如泻九江水。
骅骝厌羁縻，放步即千里。
间关北门道，牵车从此始。
蓬瀛墨宝烂，原隰皇华美。
英气扫豺狼，清风回狱市。
虽牵倚门念，犹胜捧檄喜。
书止慰索居，时付黄河鲤。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。